Source: http://odlocitve.us-rs.si/sl/odlocitev/US16052
Timestamp: 2019-08-18 11:02:11+00:00

Document:
ECLI:SI:USRS:1992:U.I.104.91
Odlok Občinske skupščine Žalec o spremembi odloka o nadomestilu za uporabo stavbnega zemljišča (Ur. l. SRS, št. 8/88)
Sklep Izvršnega sveta Skupščine občine Žalec o vrednosti točke za določitev višine nadomestila za uporabo stavbnega zemljišča v letu 1991 (Ur. l. RS, št. 47/90 in 24/91)
Izpodbijani odlok se razveljavi. Razveljavitev učinkuje po preteku 6 mesecev od dneva objave odločbe v uradnem listu RS. Ugotavlja se, da izpodbijani sklep ni bil v skladu z zakonom.
Določba odloka občinske skupščine, ki prenaša svojo z zakonom določeno pristojnost, da določi vrednost točke nadomestila za uporabo stavbnega zemljišča, na izvršni svet občinske skupščine, ni v skladu z zakonom.
Ustavno sodišče je ustavilo postopek za oceno zakonitosti sklepa izvršnega sveta občinske skupščine o določitvi vrednosti točke nadomestila za uporabo stavbnega zemljišča v letu 1991, ki je s potekom tega leta prenehal veljati.
Prenos pooblastila občinske skupščine za določanje vrednosti točke nadomestila za uporabo stavbnega zemljišča na občinski izvršni svet.
Razveljavitev občinskega predpisa z odložnim učinkom šestih mesecev.
Ustava 1974, 422. čl.
Ustavni zakon za izvedbo Ustave RS (UZIU), 7. čl.
Zakon o stavbnih zemljiščih (ZSZ), 61. čl.
Zakon o postopku pred Ustavnim sodiščem SR Slovenije (ZUSS). 2. al. 3. odst. 25. čl.
U-I-104-91.pdf
U-I-104/91 - 14
Ustavno sodišče je na pobudo Marka Flajsa in drugih občanov iz Žalca v postopku za oceno zakonitosti odloka Skupščine občine Žalec o nadomestilu za uporabo stavbnega zemljišča in sklepa Izvršnega sveta Skupščine občine Žalec o vrednosti točke za določitev višine nadomestila za uporabo stavbnega zemljišča v letu 1991 na seji dne 18/6-1992
Odlok Skupščine občine Žalec o spremembi odloka o nadomestilu za uporabo stavbnega zemljišča (Uradni list SRS, št. 8/88) se razveljavi. Razveljavitev učinkuje po poteku šestih mesecev od dneva objave te odločbe v Uradnem listu Republike Slovenije.
Ta odločitev ima pravne učinke po prvem in drugem odstavku 414. člena ustave iz leta 1974 po poteku roka iz prejšnjega odstavka.
Postopek za oceno zakonitosti sklepa Izvršnega sveta Skupščine občine Žalec o vrednosti točke za določitev višine nadomestila za uporabo stavbnega zemljišča v letu 1991 (Uradni list RS, št. 47/90 in 24/91) se ustavi.
Na podlagi pobude je ustavno sodišče s sklepom št. U-I-104/91 - 7 z dne 20/2-1992 začelo postopek za oceno zakonitosti v izreku tega sklepa navedenih splošnih aktov, ker je menilo, da bo moralo oceniti, ali sta v skladu z določbo 61. člena zakona o stavbnih zemljiščih (Uradni list SRS, št. 18/84, 32/85 in 33/89). Ta določa, da nadomestilo za uporabo stavbnega zemljišča določi občinska skupščina. Ustavno sodišče je ugotovilo, da je Skupščina občine Žalec s sprejetjem odloka o spremembi odloka o nadomestilu za uporabo stavbnega zemljišča (Uradni list SRS, št. 8/88) spremenila 17. člen odloka o nadomestilu za uporabo stavbnega zemljišča (Uradni list SRS, št. 21/81, 36/83, 10/86 in 1/87), ki je do tedaj določal vrednost točke nadomestila za uporabo stavbnega zemljišča, s tem da je pooblastilo za določanje vrednosti točke tega nadomestila prenesla na Izvršni svet Skupščine občine Žalec. V izvrševanju nanj prenesenega pooblastila je Izvršni svet Skupščine občine Žalec določil vrednost točke za določitev višine nadomestila za uporabo stavbnega zemljišča v letu 1991 z izpodbijanim sklepom, ki je s potekom tega leta nehal veljati.
Ustavno sodišče je ocenilo, da je občinska skupščina s prenosom zakonskega pooblastila, ki pooblašča njo, ravnala v neskladju s citirano določbo 61. člena zakona o stavbnih zemljiščih. Zato je ustavno sodišče na podlagi prvega odstavka 161. člena ustave Republike Slovenije in 2. alinee tretjega odstavka 25. člena zakona o postopku pred Ustavnim sodiščem SRS (Uradni list SRS, št. 39/74 in 28/76) občinski odlok razveljavilo z odložnim učinkom šestih mesecev, da bi preprečilo nastanek pravne praznine in občinski skupščini omogočilo, da z odlokom določi vrednost točke nadomestila za uporabo stavbnega zemljišča. Glede sklepa občinskega izvršnega sveta, ki je prenehal veljati s potekom leta 1991, pa je postopek za oceno tega splošnega akta ustavilo na podlagi 7. člena ustavnega zakona za izvedbo ustave Republike Slovenije (Uradni list RS, št. 33/91-I) in 6. alinee drugega odstavka 25. člena zakona o postopku pred Ustavnim sodiščem SRS. To odločbo in sklep je sprejelo ustavno sodišče v sestavi: predsednik dr. Peter Jambrek in sodniki: dr. Tone Jerovšek, mag. Matevž Krivic, mag. Janez Snoj, dr. Janez Šinkovec in dr. Lovro Šturm.
Marko Flajs in drugi
Ur. list RS, št. 34/92 in OdlUS I, 45

References: sodišče 
 sodišče 
 sodišče 
 sodišče 
 sodišče 
 sodišče 
 sodišče